Document ID: 32009R0771

NARIADENIE KOMISIE (ES) č. 771/2009
z 25. augusta 2009,
ktorým sa mení a dopĺňa nariadenie (ES) č. 1580/2007, pokiaľ ide o obchodné normy v sektore ovocia a zeleniny
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1), a najmä na jeho článok 103a a článok 121 písm. a) v spojení s jeho článkom 4,
keďže:
(1)
Nariadenie Komisie (ES) č. 1580/2007 z 21. decembra 2007, ktorým sa ustanovujú vykonávacie pravidlá pre nariadenia Rady (ES) č. 2200/96, (ES) č. 2201/96 a (ES) č. 1182/2007 v sektore ovocia a zeleniny (2), bolo s účinnosťou od 1. júla 2009 podstatne zmenené a doplnené nariadením Komisie (ES) č. 1221/2008 (3), pokiaľ ide o ustanovenia týkajúce sa obchodných noriem. Novozavedené ustanovenie o výrobkoch, ktoré sa majú oslobodiť od povinnosti spĺňať všeobecnú obchodnú normu, by sa však malo spresniť.
(2)
V článku 53 ods. 7 nariadenia (ES) č. 1580/2007 sa ustanovuje, že hodnota predanej výroby za referenčné obdobie sa počíta na základe právnych predpisov uplatniteľných v danom referenčnom období uvedenom v danom článku. Táto zásada by sa mala uplatniť aj na hodnotu predanej výroby skupín výrobcov.
(3)
V roku 2008 pracovná skupina pre poľnohospodárske normy kvality Hospodárskej komisie OSN pre Európu (EHK) zrevidovala obchodné normy týkajúce sa šalátov, kučeravých endívií a eskariolu, hrušiek a rajčiakov. Aby sa zabránilo zbytočným prekážkam v obchode, mali by v prípadoch, keď na úrovni Spoločenstva existujú osobitné normy pre ovocie a zeleninu, zodpovedať tieto normy normám EHK/OSN. Osobitné normy pre takéto ovocie a zeleninu ustanovené v nariadení (ES) č. 1580/2007 by sa teda mali zjednotiť s novými normami EHK/OSN.
(4)
Nariadenie (ES) č. 1580/2007 by sa preto malo zodpovedajúcim spôsobom zmeniť a doplniť.
(5)
Opatrenia ustanovené v tomto nariadení sú v súlade so stanoviskom Riadiaceho výboru pre spoločnú organizáciu poľnohospodárskych trhov,
PRIJALA TOTO NARIADENIE:
Článok 1
Nariadenie (ES) č. 1580/2007 sa mení a dopĺňa takto:
1.
v článku 3 ods. 3b sa písmeno a) nahrádza takto:
„a)
nepestované huby s číselným kódom KN 0709 59“;
2.
v článku 44 sa dopĺňa tento odsek 3:
„3. Hodnota predanej výroby sa počíta na základe právnych predpisov uplatniteľných v období, za ktoré sa pomoc požaduje.“;
3.
V časti B prílohy I sa časti 4, 6 a 10 nahrádzajú znením častí A, B a C v prílohe k tomuto nariadeniu.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Uplatňuje sa od 1. septembra 2009.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 25. augusta 2009

Labels: 7
0
3
17